
Til Jen Azantian –

Denne boken hadde ikke blitt til

om du ikke hadde næret meg tilbake til livet.

Takk for at du er min agent, min venn, mitt mirakel.


Ordliste

Ellixin: et annet ord for magi.

Sanctuskildene: tre kilder med ren magi som forsyner verden med ellixin.

Svartdis: en dødelig dis som omgir Elverdine-øya.

Obeliskene: fire vernesteiner i obsidian som undertrykker Sanctuskildens krefter og beskytter byen Aravell mot svartdisen.

Ellixinskjold: magiske beskyttende barrierer.

Sublimering: en seremoni hvor barn, på sin fjortende fødselsdag – om ikke før – frivillig gir fra seg sin magi for å drive obeliskene som vokter byen.

Incendium: en smertefull død eller uthulet, vegetativ eksistens som skyldes opphopning av ustabilt ellixin.

Dekantorer: en person som dekanterer ellixin fra en annen. Alle dekantorer har skjerpede sanser, overlegen hurtighet og styrke, deres fysiske skader leges raskere og de har lengre levetid på grunn av den stjålne magien.

Jeger: en person som jager dekantorer. Alle jegere har et magisk merke tatovert inn i håndflaten – tre sammenhengende sirkler som symboliserer deres høytidelige embedsed om å beskytte, hedre og tjene – som blir varmere og varmere når det er dekantorer i nærheten.

Skolme: (vanlige) en person med lavt ellixinnivå, i de fleste tilfeller for lite til å kunne bruke det til å utføre magiske handlinger.

Maguser: (sjeldne) en person med høyt ellixinnivå, som er i stand til å utføre kraftfulle magiske handlinger. De fleste maguser velger å spesialisere seg innen feltet magi, derav titler som alkymimagus, kosmosmagus, helbredermagus, vitenmagus, seidmagus, og mange flere.

De gamle magusmestere: Maguser som levde i en fjern fortid.

Magusgudene: Fortidens udødelige magusmestere, som anses som guddommer.


1

Aravells slumstrøk var uhyggelig stille rundt midnatt.

For de aller fleste var det risikabelt å være ute så sent. Nox Custodia påla strenge straffer for alle som ble oppdaget ute etter portforbudet, og de var kjent for å være kreative med avstraffelsene sine. Men sytten år gamle Viridia Solace var ikke bekymret for Nox Custodia – ett blikk på symbolet på den skarlagensrøde kappen hennes var nok til å holde vaktene på avstand. Hun var mer opptatt av hva som lurte i skyggene. Eller hvem som lurte i skyggene.

Hennes bytte.

Grunnen til at hun ferdedes omkring i de øde gatene så sent på kvelden, når bare byens aller mest desperate innbyggere våget å kikke ut gjennom de forseglede dørene.

Byens aller mest desperate innbyggere – og dens aller farligste kriminelle.

Viri beveget seg raskt og så ned i samme øyeblikk som måneskinnet lyste opp en pøl på brosteinen: oppkast eller urin eller noe annet like ubehagelig. Kanskje en blanding av alle tre, etter den motbydelige stanken å dømme. Selv etter å ha jaget dekantorer dypt inn i slummen i flere år, vennet hun seg aldri til lukten av uvasket hud, forråtnelse og frittflytende kloakk. Enkelte dager føltes det som hun kunne skrubbe huden til blods og likevel aldri bli ren igjen.

Viri grøsset ved fantomfølelsen av ichor på føttene, stoppet ved en skitten skillevei og vurderte hvilken vei hun skulle gå: vest, mot Mirtis-innsjøen, eller øst, hvor Overbyen gled over i Tridus-fjellene. Hun lukket øynene for å fokusere tankene, og i neste øyeblikk begynte hånden å bli varm, og det føltes som noe trakk i henne, et instinkt som nødet henne vestover.

Hun la av gårde dypere inn i mørket, og satte opp farten idet jegerseglet som var tatovert inn i hånden hennes, ble stadig varmere og førte henne mot byttet. Seglet besto av tre sirkler som snodde seg inn i hverandre, og symboliserte eden hun hadde avlagt – om å beskytte, hedre og tjene – den dagen hun ble slått til en fullbefaren dekantorjeger. De fleste noviser avsluttet treningen når de var atten, men Viri hadde gjort seg fortjent til seglet et år tidligere, da hun var bare seksten. Hun var en protesjé, hadde mentoren hennes hevdet. Men sannheten var at hennes motivasjon for å sørge for at hver eneste dekantor fikk som fortjent, simpelthen var sterkere enn de fleste andres.

Viri hørte løsslupne lyder et sted like foran seg, og den uventede ståket fikk henne til å rynke pannen mens hun fortsatte videre. Hun var nærmere innsjøen Mirtis enn hun likte, og var svært bevisst på faren som lurte bortenfor den vestlige obelisken nær vannkanten. Så langt ute i slummen var obeliskens beskyttende ellixinskjold betraktelig svekket, og det var det, mer enn Nox Custodia, som var grunnen til at de fleste fornuftige overflateboere holdt seg innendørs på kvelden. Bak de omhyggelig forseglede dørene var de trygge for den drivende svartdisen – og den grufulle døden som rammet den som kom i kontakt med den.

På dagtid tvang de fire obeliskene som voktet byen, disen tilbake til utkanten av Elverdine-øya. Der fløt den som en dødelig sky over de ubebodde skogene og klippene på kysten av øya, slik at Aravells innbyggere kunne ferdes omkring i relativ trygghet. Men så snart mørket senket seg og havbrisen ble sterkere, kunne ikke engang obeliskene hindre disen i å gli inn over land – og det var derfor de aller fleste aravellianerne bodde inne i fjellene eller under overflaten i Underbyen.

I likhet med alle andre fornuftige mennesker hadde Viri en iboende frykt for svartdisen, så hun ville helst fullføre jakten og komme seg tilbake under bakken så snart som mulig.

Seglet på hånden hennes ble med ett glohett: en advarsel om at hun nærmet seg byttet. Bare noen skritt senere kom hun rundt hjørnet på en forsømt bygning, og der fant hun kilden til det høylytte levenet – et nedslitt vertshus på randen til å falle sammen.

Viri ble et øyeblikk stående urørlig midt i den illeluktende gaten og tenke over hvilke typer mennesker som kunne være der inne, som verken fryktet disen eller Nox Custodia. Men så ristet hun på hodet og strenet videre, klar til å fullføre oppdraget. Hvis alt gikk etter planen, kunne hun kanskje til og med rekke noen få timers søvn før soloppgang.

Da hun nærmet seg vertshuset – som het The Dripping Barrel, ifølge det sprukne skiltet over inngangen – gikk Viri rett gjennom den mugne, flisete døråpningen og undret seg nok en gang over hvem som tok del i slik rangling ved midnatt. Det var vanlig å oppleve fest og leven på nattetid i Underbyen eller på innsiden av fjellet, hvor det ikke var noe behov for portforbud og innbyggerne kunne gjøre hva de ønsket til alle døgnets tider, men det var uvanlig å støte på den samme oppførselen her oppe på overflaten, hvor bare det å puste inn den mørke natteluften kunne føre til et grusomt endelikt.

Gjestene inne i The Dripping Barrel virket ubekymret over farene på utsiden, og snakket høyt og lo uhemmet. Den emne lukten av gammelt ølsøl og stinkende kropper rev i Viris nese idet hun vadet gjennom mengden, mens seglet på hånden sved hett og fortalte henne at ikke bare var det en dekantor der inne, men at vedkommende dekanterte ellixin i dette øyeblikk.

Viri hadde alltid hatt lettere enn de fleste for å merke følelsen av magi i luften – noe som hadde bidratt til hennes raske forfremmelse til jeger, og også beskyttet henne gjennom mange av sammenstøtene med dekantorer – men ikke engang hun kunne vite nøyaktig hvor byttet befant seg. Det eneste hun visste, var at dekantorer aldri ga seg uten kamp, og hvis denne hadde begynt å dekantere allerede, ville ikke offeret ha lang tid igjen.

Følelsen av hastverk dirret gjennom kroppen da Viri nærmet seg den middelaldrende mannen som serverte drinker bak den grimete baren, og påkalte hans oppmerksomhet.

«Hva skal det være?» spurte han surt mens han skjenket tre øl i rask rekkefølge, og skummet veltet ned på baren da han skjøv dem mot de livlige kundene.

Viri pekte på merket på den skarlagensrøde kappen – det runde jegersymbolet brodert i sølv like over hjertet – og sa: «Jeg leter etter –»

«Jeg vil ikke ha noe trøbbel,» avbrøt bartenderen henne bryskt. Han lot blikket gli over henne fra topp til tå, og merket seg det svarte skinnantrekket under jegerkappen, det flettede håret med de uvanlige sølvstripene, og de forbløffende lavendelblå øynene.

«Hva du enn leter etter – hvem du enn leter etter – så finner du dem ikke her.»

Den hete svien i Viris håndflate fortalte henne noe annet, men da hun speidet gjennom vertshuset igjen, så hun ikke annet enn opprømte gjester. Det var ingen tegn til magi – og ingen tegn til død.

«Har du lagt merke til noe utenom det vanlige i kveld?» fortsatte hun. «Noen nye ansikter eller –»

Igjen avbrøt mannen henne og skjøv et ølkrus over bardisken med så stor kraft at det etterlot seg et vått spor langs det slitte treverket. «Jeg har allerede sagt det, jeger – det er ingenting for deg her. Best du går et annet sted.»

Mens han snakket la Viri merke til svettedråpen som trillet fra tinningen nedover det værbitte kinnet; hvordan han festet blikket nervøst på henne, for så å slå det bort; de skjelvende hendene da han fortsatte å skjenke drinker. Og så, til slutt, så hun at han løftet nesten umerkelig på haken og antydet en halvåpen dør i det innerste hjørnet av rommet. Viri nikket like diskré og ignorerte det klissete gulvet under fotsålene da hun banet seg vei mellom de støyende gjestene – og mange av dem stavret unna da de fikk se fargen på kappen hennes – og nærmet seg den spritflekkede døren.

Da Viri kikket inn gjennom den smale sprekken, så hun ikke annet enn en skrøpelig trapp som førte ut av syne. Hun spisset leppene, vel vitende om at hun ville miste fordelen ved overraskelsesmomentet om dekantoren oppfattet det svakeste knirk i det eldgamle treverket. Men en plutselig og intens hete i hånden fikk henne til å kaste all vaktsomhet til side og sprinte ubetenksomt ned i den fuktige kjelleren. Ildløse perpetumfakler lyste opp et salig rot av tønner og kasser og glassflasker, men blikket hennes jaget rett forbi dem til to små skikkelser trykket opp mot den innerste veggen, og den ruvende mannen som gikk mot dem –

Og den livløse kroppen han nettopp hadde kastet fra seg.

Et barn på maks tolv år, med lukkede øyne og urørlig bryst.

Viri kom for sent til å redde ham.

Men det var ikke for sent å redde de to andre barna, en gutt og en jente som klamret seg til hverandre, og frykten som var skrevet i de tårevåte ansiktene, fortalte henne at de visste nøyaktig hva slags monster de sto overfor.

De hadde ikke sett Viri ennå. Men dekantoren – en mann – stoppet opp, vred på nakken, så mot henne med et snerr om leppene. Han hadde blondt hår og blå øyne og kunne ha vært pen å se på, hadde det ikke vært for den ferske, ufortynnede magien som strålte ut fra ham, og det unge byttets offer som viste seg i hissige, svarte striper langs blodårene i hendene hans og opp de bare underarmene. Disse stripene – som bare var synlige for jegere og andre dekantorer – ville forbli preget inn i huden helt til kraften han hadde stjålet, ebbet ut, som et ugjendrivelig bevis på hans ondskapsfulle handlinger. Handlinger han ganske snart skulle få betale for.

Dekantoren tok et skritt mot Viri. Det snerrende gliset ble dypere, øynene blankere idet han vennet seg til den friske dosen ellixin – magi – som strømmet gjennom ham. Mengden varierte fra barn til barn, men det var alltid nok til å gi dekantorer økt hurtighet og styrke, forsterkede sanser og rask helbredelse. I enkelte tilfeller kunne det også legge år til livet deres.

Stjålne år.

Prisen var altfor høy, i likhet med skyldfølelsen Viri følte for hvert eneste offer hun ikke kunne redde. Men det skulle ikke bli flere offer i natt, ingen flere offer hun måtte sørge over. Bare rettferdighet. Og en dag – hevn.

Nå, så kort tid etter tappingen, ville dekantoren være sterkere og hurtigere enn Viri kunne håpe å være, så hun kunne ikke la ham gå til angrep og skaffe seg overtaket. Hun undertrykket enhver motforestilling, kastet seg fram, viklet en gyllen fillium løs fra håndleddet og slo det smale båndet som en pisk gjennom rommet. Metallbåndet skar gjennom luften mellom dem og ville ha truffet, om ikke mannen hadde hoppet unna i siste sekund så den grå kappen flagret rundt ham, og glasskårene singlet idet han braste inn i en hylle for å unngå piskesnerten. Viri slo umiddelbart med filliumen nok en gang, og nok en gang dukket han – og knuste enda mer glass – men denne gangen gjenvant han balansen raskere, og sprang mot henne med de svartstripede armene utstrakt som om han ville kvele henne med bare hendene.

Viri ga ham ikke muligheten. Hun spant ut av veien og pisket filliumen mot anklene hans for å stoppe ham. Så pisket hun to ganger til, men den økte hastigheten hans holdt ham ett skritt foran hvert angrep.

Og så, med ett, sto han rett foran henne, og neven kom farende mot Viris ansikt. Bevegelsen var så rask at armen var utydelig, men takket være den årelange treningen fikk hun vridd seg unna i tide til å unngå et knust kinnbein. Knokene rakk likevel å streife henne, og hun hveste idet ringen på langfingeren hans rev huden opp. Blodet vellet fram fra såret, og Viri ignorerte smerten og dukket bak en tretønne for å komme langt nok unna til å bruke filliumen enda en gang.

Motstanderen hennes var ingen tåpe – han visste hva den minste berøring av våpenet ville gjøre med ham, akkurat som han visste at det hadde begrenset rekkevidde på så nært hold, så han kastet seg fram for ikke å gi henne rom, og neven nærmet seg nok en gang. Hun dukket og vred seg unna igjen, men idet hun rettet seg opp, hørte hun barna skrike ut en advarsel idet mannen trakk en dolk ut av sliren og sprang mot henne med urovekkende hurtighet, mens kniven glitret i lyset fra perpetumfakkelen.

Viri hadde vært jeger lenge nok til å ha kjempet mot flere typer dekantorer. Enkelte var lette å fange, spesielt de som bare nylig hadde begynt å dekantere ellixin og ennå ikke hadde vennet seg til sine forsterkede evner. Det samme gjaldt de som var avhengige av den euforiske rusen som fulgte med et ferskt offer, og foretrakk å bli værende i den berusede tilstanden framfor å motsette seg arrest.

Mannen foran Viri var verken en novise eller en avhengig – han visste åpenbart hvordan han skulle bruke sin stjålne magi, og han hadde også fått fysisk kamptrening. Det gjorde ham farlig.

Men ikke like farlig som Viri.

Hun hadde merket seg dolken det øyeblikket hun kom ned i kjelleren, og visste at han ville bruke den til å angripe henne – så hun hadde ventet.

Det slu smilet om leppene hans og triumfen i øynene hans idet han hogg til med bladet, fortalte henne at han var nøyaktig lik alle andre dekantorer som var arrogante nok til å undervurdere henne. De trodde alltid at hun ikke hadde noe annet våpen enn fillium, eller at det var det eneste hun hadde som kunne sette dem ut av spill. Og ganske riktig, mannen som gikk til angrep på henne, var så fokusert på å unngå det gylne metallbåndet at han ikke la merke til at hun tok en ampulle ut fra kappen og åpnet korken med tommelen.

Men han merket at hun blåste sølvpulveret rett inn i ansiktet hans.

Dekantorens øyne ble store og runde idet stillsanden begynte å virke, lammet ham, og dolkens dødelige bane stoppet opp i luften mellom kroppene deres.

Viri gløttet raskt ned og oppdaget hvor faretruende nært bladet hadde kommet å åpne henne, men hun kastet ikke bort tiden med å grue for hva som kunne ha skjedd hvis det eksperimentelle – og særdeles ulovlige – pulveret ikke hadde virket, og hun nøt heller ikke dekantorens urørlige tilstand. Med så mye ellixin strømmende gjennom årene, ville ikke stillsanden stagge ham lenge, så hun slo raskt dolken ut av grepet hans og brukte den ene enden av filliumen til å binde håndleddene hans og slik gjøre ham maktesløs. Så lenge det gylne båndet berørte ham, ville de forsterkede evnene hans bli undertrykket, og den ville ikke bare gjøre magien utilgjengelig, men aktivt tappe ham for kraft idet den strittet imot filliumens virkning, og dekantoren ville bli svak og sårbar – og fullstendig prisgitt Viris nåde.

Hun rakk så vidt å ta et skritt tilbake idet virkningen av stillsanden ebbet ut og dekantoren stavret fram, ikke for å fortsette angrepet, men for å unngå å gå i bakken.

«Hva har du gjort med meg?» hveste han mens han svaiet som beruset og kjempet for å holde seg oppreist.

Viri visste ikke om han spurte om fillium eller stillsanden, men svarte ganske enkelt: «Som representant for Jegeretaten arresterer jeg deg for lovstridig dekantering av ellixin og påfølgende forbrytelser mot menneskeheten.»

«Jeg er uskyldig,» freste han – eller han prøvde i hvert fall. Ordene var utydelige og kraften ebbet raskt ut av ham.

Viri hevet et øyebryn vantro og lot blikket gli mot liket av gutten som lå bare noen få fot unna. Men idet hun gjorde det, husket hun de to andre barna, som sto og stirret på henne med storøyd forbløffelse og frykt i ansiktet, men også et gryende håp.

«Ikke rør deg,» sa Viri til dekantoren før hun gikk mot barna.

«Jeg tar ikke imot ordre fra deg,» snerret han og kastet seg mot henne – og snublet over en av tønnene de hadde veltet i basketaket, så han havnet stønnende på gulvet blant støv og glasskår.

Vanligvis ville Viri ha følt intens tilfredsstillelse over å se ham så svak – desto mer fordi han hadde prøvd å skjære opp buken på henne for bare et øyeblikk siden – men filliumen tappet ham for krefter så raskt at han snart ville miste bevisstheten. Samme hvor mange ganger hun betraktet virkningen av sitt eget våpen, ville hun aldri venne seg til hvor raskt det svekket dem. Og mens det normalt sett var en fordel, så hun ikke fram til å slepe dekantorens tunge kropp hele veien tilbake til Sub Vertis, så de måtte komme seg av gårde nå, med det samme.

Men først …

«Er noen av dere skadet?» spurte Viri og gikk mot barna. Hun skar en grimase idet det knuste glasset knaste skarpt under foten. Hun holdt den ene enden av filliumen i et godt grep, og den andre bandt fortsatt dekantoren, som bannet høylytt da han forsøkte å reise seg på ustø bein. Han var ikke lenger noen trussel mot noen av dem.

Barna ristet på hodet og reiste seg skjelvende opp mens de holdt hverandres hender i et bevrende grep.

Da Viri så hvor skrekkslagne de var, og tenkte på hva som kunne ha hendt med dem – hva som hadde hendt med den drepte vennen deres – måtte hun trekke pusten dypt for å undertrykke raseriet.

Rettferdighet, sa hun til seg selv. Dekantoren ville få sin velfortjente straff for sine forbrytelser. Ved å fange ham, hadde hun sørget for det – og hun skulle fortsette å fange hver eneste dekantor hun jaget på hele øya Elverdine.

«Du blør,» hvisket den lille jenta og pekte på Viris kinn.

Viri hadde helt glemt såret, men nå som hun ble minnet om mannens knoker mot ansiktet, kjente hun at det banket. «Det gjør ikke noe. Det er bare en skramme.» Hun kikket mot dekantoren, som omsider hadde klart å komme seg på beina, og snudde seg mot barna. «Ikke vær redd – han vil ikke kunne skade noen igjen.»

Øynene deres flakket straks bort til den døde gutten, og Viri bannet taust over at hun var så uomtenksom. Så spurte hun mildt: «Kjente dere ham?»

De ristet på hodet igjen, og hun ga fra seg et lettet sukk. Ethvert tap av liv var tragisk, men disse to ville i hvert fall slippe å leve med traumet over å ha vært vitne til en venns død.

«På tide vi kommer oss ut herfra.» Viri ville få dem ut av den klaustrofobiske kjelleren så snart som mulig, så hun sendte barna foran seg opp trappen og halte i filliumen for å tvinge den snublende dekantoren til å holde tritt med dem.

Hun førte an inn i det ståkende vertshuset og presset seg gjennom mengden mot baren. Mannen sto fortsatt der og skjenket øl, men han stoppet opp da han fikk se Viri og følget hennes, og munnen åpnet og lukket seg da han fikk øye på barna. Hun forsto godt at han var overrasket – når dekantorene gikk til angrep, var det sjelden å se overlevende. Altfor sjeldent.

Hun hevet stemmen for å bli hørt over ståket, og spurte: «Hvor langt er det til nærmeste transportal?»

Han ristet av seg sjokket. «Det er en omtrent et kvartal unna, like før du kommer til innsjøen.»

Viri skar en grimase. Hun hadde lite lyst til å nærme seg utkanten av obeliskenes beskyttelse, men det var enten det eller å gå den lange veien tilbake gjennom Overbyen med den stadig svakere dekantoren på slep. Hun ble nødt til å ta risikoen.

Hun la en gullmynt på baren og sa til bartenderen: «Dette er for det som må ryddes opp i kjelleren.» Så spurte hun: «Har dere et kjøkken her?» Da han nikket, la hun tre nye mynter på baren før hun nikket mot barna. «Disse to trenger et varmt måltid. Sørg for at de har det de trenger til Nox kommer – de vil ta vitneforklaringer og sørge for at de kommer trygt hjem.»

Hvis bartenderen mislikte tanken på at Viri skulle sende byvokterne til vertshuset hans, nevnte han det ikke; han bare tok gullmyntene med et samtykkende grynt. Hun nevnte ikke det tredje barnet, for hun visste at Nox Custodia ville ta med seg liket og gi familien hans beskjed.

Viri snudde seg mot jenta og gutten, smilte betryggende og sa: «Dere er trygge her til Nox kommer. Det tar ikke lang tid.» Det stred mot alle hennes instinkter å forlate dem etter det de nettopp hadde opplevd – hver gang det var overlevende etter en jakt, var det en del av henne som ville bli hos dem og trøste dem. Men disse barna kjente henne ikke, og det var bedre for dem om hun dro nå for å varsle Nox Custodia.

«Dere er veldig modige, begge to,» la hun mildt til, og klemte de skjelvende skuldrene deres med den ledige hånden. «Hver gang dere tenker på det som skjedde i kveld, så må dere huske det.»

Hun så dem nikke nølende, og hjalp dem opp på krakker i det roligste hjørnet av baren, hvor to skåler med iskrem dekket med karamellsaus ventet på dem. Det var ikke det varme måltidet hun hadde bedt om, men da Viri så mot bartenderen, bare trakk han på skuldrene og nikket mot barna, som slukte i seg desserten som om de slett ikke hadde sett et barn bli drept og nesten blitt dekantorens neste offer selv.

Barn kunne være utrolig hardføre, visste Viri, men hun visste også at de grusomhetene de hadde sett denne kvelden, ville hjemsøke dem for alltid.

Akkurat som de grusomhetene hun selv hadde sett en gang, ville hjemsøke henne for alltid.

Hun skjøv sine egne minner til side, forlot barna der inne og halte dekantoren ut i den friske natteluften. Han fortsatte å spytte forbannelser etter henne på hele turen langs den lugubre bakgaten ned mot innsjøen, men skrittene hans ble tyngre og fornærmelsene stadig mindre kreative etter hvert som kreftene ebbet ut av ham. Viri brydde seg ikke om ham, men konsentrerte seg om å myse gjennom mørket etter den dødelige svartdisen.

Lettelsen traff henne hardt idet de passerte en falleferdig bygning og hun endelig fikk se Mirtis-sjøen like foran seg, og måneskinnet glitret på den indigo overflaten uten noe tegn til dis. Et par skritt til, så fikk hun øye på transportalen – en ti fot høy buegang hugget ut av sølvskimrende seidstein – som glødet i den mørke natten.

De var bare ti–tolv fot fra portalen da fangen hennes sluttet å banne lenge nok til å si: «Du skal ikke slippe unna med dette, jeger.» Stemmen hans dryppet av ondskap. «Dekantorpresten vil komme etter deg. Etter dere alle, men spesielt deg.»

Viri kjente føttene stanse uten hennes tillatelse, og blikket gled mot mannen og så det selvtilfredse uttrykket i ansiktet hans.

«Tror du ikke jeg kjenner deg igjen, Viridia Solace?» fortsatte han, og leppene kruset seg i et snerr. «Det håret, de øynene – vi vet alle hvem du er. Du er merket, jeger. Og en dag skal Dekantorpresten –»

«En dag skal han hva?» avbrøt Viri. «Fortsette å skjule seg, som han har gjort de siste sju årene?» Stemmen hennes var skarp som stål for å maskere den brå bølgen av følelser. «Hver eneste jeger på hele Elverdine har lett etter ham i alle disse årene, også jeg. Nå sier du at han kommer etter oss, etter meg? Ja vel, be ham om å få opp farten!»

Hun skakket på hodet og satte opp et selvtilfreds ansikt selv for å skjule at hjertet raste, hurtig og sint. «Å, nei – du kommer ikke til å kunne fortelle ham noe som helst.» Hun rykket i filliumen så han snublet framover og ga fra seg enda en forbannelse idet han nesten falt. «Du kommer ikke til å kunne fortelle noen noe som helst dit du skal.»

«Han vil redde meg,» snerret dekantoren. «Han vil belønne meg for –»

Viri snøftet. «Han vet ikke engang at du eksisterer. Du er bare en av hans mange morderiske disipler.»

«Det er jeg ikke. Jeg er –»

«Hvor er han, da?»

Spørsmålet hennes ble møtt med taushet, akkurat som hun hadde forventet.

«Hvis du hadde vært mer enn en verdiløs undersått, hadde du visst svaret,» ertet hun. «Men du har ingen anelse, har du vel?»

Viri kunne høre dekantoren skjære tenner. Han hadde lyst til å lyve – hun så det i blikket hans. Han ville påberope seg en form for betydning i Prestens innerste krets, noe han kunne bruke til å forhandle. Men filliumen tillot det ikke – det var en annen fordel med det gylne båndet, så lenge det berørte ham; det tvang fram sannheten, og bare sannheten.

«Du har ikke engang møtt ham, har du vel?» Viri fortsatte å tirre ham.

Han skar tenner igjen, og hun himlet med øynene og kjente spenningen løse seg opp. Bare det å høre noen nevne Dekantorpresten – i hvert fall den nåværende – var alltid nok til å gjøre henne urolig, men til tross for denne mannens trusler visste han ikke noe av verdi for henne. Han var ikke mer enn en følger, akkurat som alle de andre Viri hadde jaget før ham.

En dag skulle hun finne veien til denne dekantorens leder. Det var selve grunnen til at hun hadde blitt jeger, grunnen til at hun hadde oppnådd seglet sitt før de andre novisene, og grunnen til at hun alltid hadde presset seg til å bli bedre, raskere, sterkere. Alt hun hadde tvunget seg gjennom de siste sju årene, hadde hun gjort med ett eneste mål for øyet: å spore opp Dekantorpresten, det beryktede monsteret av en mann som hadde myrdet utallige uskyldige.

Deriblant Viris foreldre.

I motsetning til sine undersåtter, ville ikke Dekantorpresten bare få oppleve rettferdighet.

Nei, han skulle få lide.

Men ikke på langt nær så mye som han fortjente.

Viri tillot seg et øyeblikk å synke ned i mørke tanker, og besluttsomheten hennes ble styrket, slik den alltid ble når hun tenkte på Dekantorpresten. Men så rettet hun skuldrene og begynte å gå videre. Hun slepte fangen etter seg mot transportalen for å levere ham til Nox Custodia, og så ville hun være ferdig med denne natten.

En dag skulle hun finne Dekantorpresten.

Og når hun gjorde det, skulle hun endelig få sin hevn.

Noen få smertefullt korte timer senere ble Viri vekket fra søvnen av at noen ristet bestemt i henne, og en altfor munter stemme som spurte: «Virket det? Gjorde det?»

Viri stønnet og dasket etter sin beste venn, Wynter Starling, før hun trakk puten over hodet. «Det er for tidlig, Wyn. Gå vekk.»

«Det er ikke for tidlig, og du er en liten forræder.» Wynter rev puten til seg. «Du lovet at du skulle vekke meg når du kom hjem.»

«Det var sent.» Viri åpnet øynene og skulte mysende på henne. «Og i motsetning til enkelte mennesker, respekterer jeg mine venners søvn.»

«Jeg trenger ikke søvn – jeg trenger svar. Så ut med det.»

Da Viri prøvde å få tilbake puten, kastet Wynter den gjennom rommet og besvarte Viris olme blikk med sitt eget. Viri ga grettent opp og satte seg opp i sengen. Wynter hadde rett i at det ikke var for tidlig; hun kastet et raskt blikk ut gjennom det forseglede vinduet i soverommet halvveis oppe i fjellsiden på Mount Tembris – det midterste av de tre fjellene i Tridus-kjeden – og anslo at det var midt på formiddagen, om ikke senere.

«Meera kommer til å drepe meg,» mumlet Viri da hun innså at hun hadde forsovet seg til treningen ved morgengry. Ikke engang det beroligende synet av Mirtis-sjøen som glitret i solskinnet, kunne dempe ubehaget ved å måtte be sin mentor – som tilfeldigvis også var leder for Jegeretaten – om tilgivelse.

Wynter kastet det blanke, svarte håret over skulderen, og de safirblå øynene smalnet da hun sa truende: «Hun må stille seg i kø hvis du ikke skynder deg å fortelle meg hva som skjedde i går kveld.»

Viri visste at venninnen ikke ba om et sammendrag av jakten, og Wynter var heller ikke interessert i dekantoren som nå satt og råtnet i en Sub Vertis-celle dypt under fjellet. Det var bare én ting Wynter ville vite om det Viri gjorde kvelden før.

«Kom igjen, Viri. Jeg ber på mine knær. Virket det?»

Viri tvang venninnen til å vente et øyeblikk lenger – som straff for at hun hadde vekket henne på den måten – men så smilte hun langsomt og sa: «Det virket. Du er et geni. Men det visste du allerede.»

Wynter slo ut med hendene og ga fra seg et jublende skrik. Men hun tok seg like raskt i det, og blikket flakket nervøst mot den lukkede soveromsdøren. «Jeg går ut fra at moren din er hjemme?» gjettet Viri tørt.

Wynter bet seg i leppen og nikket, som fikk Viri til å bite i seg et smil. Sarielle Starling – Wynters mor og Viris adoptivmor og juridiske verge – ville ikke bli blid om hun fant ut hva hennes elskede datter drev med på fritiden. Sarielle hevdet allerede at hun fikk hjerteattakk hver kveld når Viri gikk ut for å jakte, så hvis hun fikk vite at datteren hennes eksperimenterte med den ytterst lovstridige utøvelsen av alkymi, ville hun bli forskrekket. Ikke bare fordi Sarielle var Magistratus – øya Elverdines politiske leder – men fordi alkymi var farlig, på så mange måter. Og likevel …

«Du reddet livet mitt i går kveld,» innrømmet Viri og tenkte tilbake på dekantorens dolk bare en tomme fra å kutte henne. «Hadde jeg ikke hatt stillsanden du laget, hadde jeg blitt skåret i to.»

Wynter sperret opp de slående blå øynene. «Er det sant?» hvisket hun. Men så skakket hun på hodet og festet blikket på Viris kinn. «Var det før eller etter at du fikk en smell i ansiktet?»

Viri berørte det hovne kinnet med ujevn skorpe og skar en grimase da såret banket under fingrene hennes. «Ser det så ille ut?» Da Wynter ikke svarte, spurte Viri: «På en skala fra én til ti, hvor hysterisk kommer moren din til å bli?»

«Hvis hun kommer inn hit akkurat nå? Elleve, minst.» Wynter tok en liten glasskrukke fra innerlommen på den grå studentkappen og blunket konspiratorisk. «Men hvis du smører på dette og venter et par minutter, kan du få det ned til tre. Kanskje to.»

Viri tok imot den velkjente – og forbudte – legende salven og smurte den over det ømme kinnet. «Har jeg fortalt deg hvor glad jeg er i deg i dag?»

«Ikke ennå,» sa Wynter, og tok krukken og skjulte den under kappen igjen. «Men til ditt forsvar har du nettopp våknet.» Hun satte seg til rette på Viris seng. «Men fortell meg hva som skjedde med stillsanden. Alle detaljer.»

Viri gjorde som hun ba om og fortalte henne at hun hadde brukt sølvpulveret på en dekantor, før hun svarte på Wynters mange spørsmål. Og hele tiden kjente hun det krible i kinnet da salven begynte å lege den skadde huden.

«Jeg glemte å ta høyde for hvor sterke de er etter at de har dekantert,» sa Wynter og falt i tanker. «Jeg skal justere formelen litt og se om jeg kan få det til å vare lenger neste gang.»

Viri trakk på skuldrene. «Den gjorde det den skulle da jeg trengte det. Jeg trenger bare et par sekunder til å få filliumen rundt dem.»

Wynters blikk ble skarpere og ansiktet bestemt. «Du gjør deg for avhengig av det våpenet ditt. Jeg skjønner at det er det eneste i sitt slag, men hvis det skulle slutte å virke …»

«Så har jeg alle de alkymistiske triksene dine i ermet,» avbrøt Viri, som hadde hørt denne leksen før. «I tillegg til mine egne evner som jeger. Du må ikke engste deg for meg, Wyn. Jeg kan ta vare på meg selv.»

«Det vet jeg at du kan.» Wyns ansikt ble mildere. «Men selvfølgelig engster jeg meg for deg likevel. Akkurat som du engster deg for meg.»

«Det er fordi du har hemmeligheter og bryter loven.» Viri berørte kinnet igjen, og kjente at hevelsen og smerten var så godt som borte. «Men jeg må innrømme at jeg personlig har stor nytte av det.»

«Jeg kan ikke akkurat fortelle noen andre om eksperimentene mine, kan jeg vel?» sa Wynter og spisset leppene lett. «De hadde kastet meg i Sub Vertis sammen med alle de ekle dekantorene du fanger.»

«Det er kanskje en god grunn til at de hadde kastet deg ned dit,» svarte Viri. «Som for eksempel – å, la meg se – for å redde livet ditt? Og alle andres?»

Wynter viftet avvisende med hånden. «Alkymi er ikke farlig hvis man vet hva man gjør.»

«Hvilket du ikke gjør. Du bare finner på ting på sparket.»

«Det er det alle de beste alkymistene gjør.»

Viri snøftet, halvt lattermild, halvt irritert. «Det kan du umulig vite, siden du aldri har møtt noen. Du har lært deg selv alt du kan, takket være støvete, gamle bøker og den unaturlig store hjernen din.»

«Og nå er vi tilbake til at du tjener på det, og lar det ligge,» sa Wynter med sin strengeste stemme, som ikke åpnet for videre debatt.

Viri sukket høylytt og ga opp, men bare fordi dette var en samtale de hadde hatt om og om igjen, og uansett hvor mye hun prøvde å overtale venninnen sin, var Wynter ganske enkelt for nysgjerrig for sitt eget beste. Helt fra det øyeblikket de hørte de første ryktene om den urgamle kunsten å skape og forvandle materie til magusgudene måtte vite hva, hadde Wynter vært besatt av å lære så mye hun kunne om det.

Det var heldigvis ikke mye, siden alkymimagusene som en gang hadde holdt til på øya Elverdine, hadde forsvunnet for lenge siden, sammen med alle de andre magiske skapningene, og tatt med seg de fleste kunnskapsbøkene og skriftene sine. Det eneste som var igjen, var noen få tegn på den makten de en gang hadde hatt – transportalene, obeliskene, perpetumfakler og et utvalg sjeldne, forheksede gjenstander, alle svært ettertraktet. Viris fillium var en av dem; hun hadde arvet den fra foreldrene, som begge var jegere, og som hadde holdt den trygt forvart helt til hun hadde fått jegerseglet.

Men det Wynter holdt på med … De gamle magusmestere hadde studert i flere år før de fikk lov til å utøve alkymi uten oppsyn. I uerfarne hender var ikke eksperimentene deres bare farlige – de var dødelige. Og selv om ingen på hele Elverdine kunne utøve magiske handlinger slik tidligere tiders maguser hadde gjort, fantes fortsatt eliksir- og pulverkunsten, hvor det å kombinere feil ingredienser etter sigende kunne utslette en hel by. Risikoen var så stor at alkymi var den eneste virkelig forbudte form for magi på øyriket.

Men det stoppet ikke Wynter; hennes besettelse var altfor sterk til at hun kunne undertrykke den.

Viri sukket igjen og skjøv venninnen ikke spesielt varsomt bort fra sengekanten. Hun var for trøtt til å argumentere. «Jeg må gå og legge meg flat for Meera, og du burde dra og lære hvordan du skal helbrede mennesker på lovlige, ikke-magiske måter.» Hun hevet et øyebryn og la til: «Du må ikke tro jeg ikke har lagt merke til hvor mange ganger du har skulket i det siste.»

Wynter rettet på de grå gevantene og så på helbrederemblemet på ermet med rynket panne. «Jeg hater å være der.»

«Det vet jeg at du gjør,» sa Viri og gikk mot klesskapet for å finne et rent jaktantrekk. «Men jeg vet også at du elsker moren din for høyt til å fortelle henne at du blir kvalm av å se blod, fordi du ikke vil knuse hennes håp om at du skal bli Aravells øverste helbreder.»

«Ikke bare blod,» sa Wynter og grøsset dramatisk. «Mennesker er motbydelige.»

Viri skjulte et smil ved å gå gjennom hengerne på jakt etter en ren skarlagensrød kappe. «Du gjør ære på Helbrederetaten, Wynter Starling. Du må ikke la noen fortelle deg noe annet.»

«Du sa selv at jeg bidro til å redde livet ditt i går kveld,» kvitterte Wynter. «Jeg skulle mer enn gjerne lære å helbrede pasienter med magiske midler. Men med ordinær medisin? Og måtte se sykdom, smerte, død?» Hun grøsset igjen. «Nei, ellers takk.»

«Jeg vil nødig gjenta meg selv, men din foretrukne metode er ulovlig.»

«Det er bare ulovlig hvis jeg blir tatt.»

Viri snøftet. «Prøv å si det til moren din, og se hva hun sier.»

Wynter bleknet, skulte irritert på henne og skiftet straks tema. «Si meg, burde ikke du skynde deg nå?»

Viri hengte antrekket over armen og strakte seg etter støvlene mens hun svarte. «Meera vil bli irritert over at jeg ikke var på plass i morges, men hun vil også se av arrestloggen at jeg kom veldig sent inn, så hun forstår.» Hun ville likevel presse Viri ekstra hardt på neste treningsøkt, men det ville hun ha gjort uansett.

«Jeg snakker ikke om Meera,» sa Wynter. «Jeg regnet med at du skulle løpe rett til Nox Custodias hovedkvarter det øyeblikket du våknet. Jeg er faktisk imponert over viljestyrken din akkurat nå.»

Det fikk Viri til å stoppe opp. «Hva mener du?»

Wynter hørte forbauselsen i stemmen hennes og satte opp et først vantro, og deretter forskrekket ansikt. «Men – har du ikke hørt det?»

«Hørt hva?»

Wynter virket stadig mer urolig. «Jeg hørte mamma snakke med kaptein Farrow i morges. Noen ble fanget i går kveld. En svært viktig person.»

Da Viri hørte navnet Darik Farrow – kaptein i Nox Custodia – slappet hun av. Byvokterne og jegerne samarbeidet tett om å beskytte byen, men de var likevel separate styrker – Nox Custodia tok seg av generell håndheving av loven, mens jegerne var trent til å jage dekantorer. Den eneste nyheten som ville ha fått Viri til å sprinte rett til Nox Custodias hovedkvarter, måtte ha kommet fra –

«Meera var for opptatt med skadebegrensning til å møte opp i morges,» fortsatte Wynter, og fikk Viris tanker til å bråstoppe. «Ingen vits i å spre det og skape panikk – sa Darik til mamma.»

Viris blod ble først kaldt som is og deretter hett som ild idet både gru og forventning jaget gjennom henne. «Hvem var det som ble fanget, Wyn?»

Wynter ristet på hodet. «Jeg hørte ikke navnet. Jeg vet bare at det er en høytstående dekantor. Noen i Dekantorprestens indre krets.»

All luften forsvant ut av Viris lunger.

Endelig, etter så mange års leting, kunne de ha fått en mulighet til å komme nærmere Dekantorpresten.

«Jeg må gå,» sa Viri og løp mot soveromsdøren, men Wynter grep armen hennes.

«Kle på deg først.» Wynter nikket mot bylten i Viris armer og snudde henne mot sitt private bad. «Jeg må si jeg liker tanken på at du skal avhøre en dødelig dekantor i bare pysjen, men du burde antakelig holde deg til det vanlige badass jegerantrekket.»

Viri så ned på den pastellrosa nattskjorten og bannet, og så løp hun av gårde og kledde på seg på rekordtid og avsluttet med å tvinne filliumen rundt underarmen.

«Gå og ta dem, jeger,» sa Wynter idet Viri hastet inn i soverommet igjen. «Jeg vil ha full rapport etterpå,» sa hun etter Viri, som allerede var på vei ut døren og bortover den lange gangen i leiligheten deres.

Viri kunne høre Sarielle inne på kjøkkenet – en sjeldenhet, så travel som stillingen hennes var – og hun vurderte et øyeblikk å sette kursen dit. Men adoptivmoren hennes hadde strengt skille mellom arbeid og hjemmeliv, så hun ville ikke røpe stort om noe Darik hadde fortalt henne. For Viri var det best å gå rett til kilden.

Hun føk ut døren og løp gjennom nettverket av fjelltunneler opplyst av flammeløse perpetumfakler festet til den svarte steinen, og trakk inn den filtrerte underjordiske luften mens hun skjenet rundt hjørner i halsbrekkende fart. Hun var takknemlig for at hun bodde hos Magistratus, i en leilighet høyt oppe i en klippe, med få naboer, slik at det var færre mennesker på vei mot nærmeste transportal. Hun var også takknemlig for at hun hadde fått en sen start denne dagen, så hun slapp å kollidere med de mange pendlerne hun vanligvis passerte på vei til trening. Nå kunne hun i stedet løpe rett mot den skimrende seidsteinsbuen og sprinte gjennom den uten forsinkelser, og veilede den mentalt til portalen nærmest destinasjonen.

Hovedkvarteret til Nox Custodia lå dypt inne i Mount Verta-fjellet, det sørligste av Tridus-fjellene. I Mount Tembris var det bygget leiligheter som Viris hele veien opp til toppen, men innsiden av Mount Verta var for det meste hul. De gamle magusmestere hadde hogget ut de tykke steinveggene i dype etasjer som steg som spiraler opp i fjellet, og disse etasjene lå de forskjellige bransjeetatene, etaten for offentlige tjenester og handelskvarteret – så innbyggerne hadde masser av plass inne i fjellet til å arbeide, studere og tilbringe fritiden.

Siden Nox Custodia var avhengig av å ha lett tilgang til Sub Vertis, lå hovedkvarteret deres nederst i innerfjellet. Viri benyttet seg av den tilknyttede transportalen, og bare noen sekunder senere steg hun ut gjennom den skimrende buegangen og rett inn i den hvite marmorlobbyen i Nox Custodias hovedkvarter.

To uniformerte vakter sto ved den offentlige inngangen, som alltid, og Viri nikket raskt til dem idet hun marsjerte forbi resepsjonsskranken og inn i heisen. Så snart dørene gled igjen, trykket hun på knappen merket med en nedadvendt pil, og strakte på halsen for å motvirke den prikkende, kriblende følelsen av magi idet den ellixindrevne heisen begynte å falle.

Det var bare en kort reise ned til etasjen hvor Nox Custodia hadde sitt hovedkvarter og hvor byvokterne arbeidet når de ikke var ute på patrulje. Det åpne rommet med skillevegger var vanligvis stille og rolig, men i dag ble Viri møtt av kaos da hun steg ut av heisen og så voktere i svarte uniformer haste omkring i tilsynelatende panikk. Det var til og med en og annen jeger i rød kappe der inne, åpenbart for å finne ut om det var noe nytt.

Viri visste at hun burde gå bort til kollegaene sine, men hun hadde ikke tålmodighet til det, ikke når hun trengte svar nå med det samme. Hun strenet forbi avlukkene og de åpne kontordørene, satte kursen rett mot den innerste enden av etasjen og stoppet utenfor en tredør som var felt inn i fjellsiden, med et gyllent navneskilt hvor det sto Kaptein Darik Farrow. Hun skulle akkurat til å banke på da en stemme stoppet henne.

«Det var på tide du dukket opp. Det var like før jeg sendte ut letemannskaper.»

Viri bråsnudde seg og fikk se sin andre bestevenn, Soren Archer, stå med armene i kryss over Nox-uniformen. Han hadde sandfarget hår og varme brune øyne, og sølvknappene og spennene på den svarte trenchcoaten var blankpusset. Soren var en stigende stjerne innen Nox Custodia, ikke bare på grunn av det kjekke, gutteaktige utseendet, men også fordi han var en regelrytter og arbeidet seg mot toppen.

Men for Viri ville han alltid være den hengslete gutten hun hadde møtt på den første treningsdagen – hun skulle bli jeger, han byvokter – da de ble satt sammen i en sparringsøvelse for å teste deres grunnleggende evner. De hadde formet et bånd av blod og blåmerker og vært uatskillelige siden.

Bortsett fra Wynter var det ingen som kjente Viri bedre enn Soren, så det var ikke overraskende at han hadde forventet at hun skulle komme så snart hun hørte om den fangede dekantoren. Det så hun av det ertende smilet om leppene hans, men smilet forsvant og han rynket pannen da han så ordentlig på henne.

«Hva i helvete er det som har skjedd med ansiktet ditt?»

«Det er ingenting,» sa Viri og vinket bort bekymringen hans. «Mye bedre enn det var. Jeg kjenner det nesten ikke nå.»

Sorens ansikt ble strammere da han forsto hva hun mente. I likhet med Viri hadde han innvendinger mot Wynters altoppslukende interesse for alkymi, men det var mest fordi hun brøt loven og i mindre grad fordi det var farlig.

«Ikke begynn,» sa Viri idet han åpnet munnen. «Du kan kjefte på Wyn senere, men ikke på meg.» Hun snudde seg mot døren. «Men akkurat nå må jeg snakke med Darik og finne ut hva som–»

«Han er ikke der.»

Viri snudde seg igjen. «Hvor er han?»

«Sammen med Meera. De snakker med vitnene fra i går kveld.»

«Vitner?» Viri rynket pannen. «Hvorfor det?»

Soren trakk en hånd gjennom håret og rusket i den lyse manken, som straks falt på plass i nærmest perfekt orden.

«Dekantoren – det er som om han bare … dukket opp her.» Han. Dekantoren var en mann.

Viri kjente det krible i huden, og ble mer desperat etter å finne ut mer for hvert sekund som gikk.

«Ingen har tatt æren for å ha fanget ham,» fortsatte Soren. «Kaptein Farrow tror vedkommende er redd for represalier fra Dekantorpresten og holder det for seg selv for å beskytte seg selv og familien. Men hva som enn er grunnen, har vi nå en høytstående dekantor i varetekt og et utall ubesvarte spørsmål.»

«Har han blitt avhørt?» spurte Viri.

«Naturligvis,» sa Soren. «Men han nekter å snakke. Sier det bare er én person han vil snakke med.»

«Hvem?»

«Kapteinen nevnte ikke navn. Han og Meera holder det for seg selv til de har flere detaljer.»

Frustrert snudde Viri på hælen og begynte å gå tilbake mot heisen.

«Jeg håper ikke du tenker det jeg tror du tenker,» sa Soren advarende og gikk ved siden av henne.

«Jeg vil treffe ham,» sa Viri.

«Absolutt ikke.»

Hun ignorerte de bestemte ordene. «Jeg trenger ikke din tillatelse. Jeg –»

«Jo, du gjør faktisk det. Vi holder ham i en celle under streng bevoktning, så dypt nede i Sub Vertis at bare Nox Custodia med gyldig klarering har adgang.»

Da hun hørte den underlige tonen i stemmen hans, stoppet hun opp på marmorgulvet mellom to tomme avlukker og så på ham med smalt blikk. «Hva er det du ikke forteller meg?»

Soren så ut til å veie ordene grundig før han svarte. «Denne dekantoren er ikke bare en del av Dekantorprestens indre krets. Han er … mer enn det.»

Viris hjerte hoppet over et slag, og hun fikk en underlig forutanelse, skarp av gru. «Hvem er han, Soren?»

Det ble en lang pause, som om han angret på at han hadde sagt noe, men så møtte Soren blikket hennes og svarte: «Det er Reeve Ashton – Dekantorprestens mest lojale tjener og høyre hånd.»

Reeve.

Ashton.

Et øyeblikk hørte Viri ingenting annet enn ringelyden i sine egne ører, og tankene ble fylt av bilder av en ung gutt med uryddig svart hår og sølvgrå øyne som skinte som stjerner. Andre minner begynte å ta form, men hun skjøv dem unna før hun rakk å se noe mer – eller noen andre.

Hun svaiet lett og var vagt bevisst på at Soren fortsatte å fortelle henne ting hun allerede visste: at Reeve var beryktet blant Nox Custodia og jegere, som hadde jaktet intenst på ham etter at ryktene om navnet og stillingen hans dukket opp for flere år siden. Dekantorpresten var en annen sak – hans identitet var en strengt bevoktet hemmelighet og bare kjent for de som sto ham aller nærmest.

Reeve Ashton sto ham nær. Kanskje nærmere enn noen andre.

Viri svaiet igjen, og fikk Soren til å gjenta navnet hennes bekymret. Hun tok seg sammen, men stemmen var hes da hun gjentok: «Jeg vil treffe ham.» Ansiktet ble stramt av besluttsomhet. «Du kan enten hjelpe meg, eller du kan rapportere meg. Det er opp til deg, men jeg går for å treffe ham.»

Soren så hvor bestemt hun var, og bannet for seg selv før han sa: «Han vil ikke snakke med deg.»

«Kanskje ikke. Men jeg må forsøke.» Stemmen hennes brast på det siste ordet; det var det eneste som røpet alle følelsene hun kjempet for å holde tilbake.

Sorens ansikt myknet. Han hadde møtt Viri for første gang bare noen måneder etter at foreldrene hennes døde, så han var fullstendig klar over hvilke følelser som raste gjennom henne her og nå, og hvor mye denne arresten betydde for henne. Men samtidig var det så mange ting han ikke visste. Ting han aldri kunne – og ikke ville – vite. Som det at hun kjente Reeve personlig.

Og hvor mye han hadde betydd for henne en gang.

«Viri …» Soren holdt blikket hennes og så utvilsomt smerten i dem, for han sukket høylytt. «Greit, jeg kan ta deg med til ham. Men hvis vi blir oppdaget, er det best du bruker alt du har av godvilje hos Magistratus for å redde oss begge fra å havne i Sub Vertis ved siden av Ashton. Avtale?»

Viri nikket raskt, noe som bare fikk Soren til å sukke enda en gang og mumle noe om håpløse bestevenner mens han dultet henne videre mot heisen. Arbeidsplassene rundt dem sydet fortsatt av kaotisk energi, men denne gangen la hun knapt nok merke til det – hun konsentrerte seg om å mønstre det motet hun ville trenge til å stå ansikt til ansikt med et spøkelse hun trodde hun hadde begravet i fortiden.

Det var sju år siden sist Viri hadde sett Reeve Ashton.

Sju år siden foreldrene hennes hadde blitt myrdet av Dekantorpresten.

Og sju år siden Reeve hadde sverget troskap til mannen som drepte dem, før begge to forsvant sporløst.

Helt til i dag.

